
НАЦИОНАЛНАТА ХУДОЖЕСТВЕНА АКАДЕМИЯ
ОТКРИВА 120-ТА УЧЕБНА ГОДИНА

Тържествена церемония по посрещане на първокурсниците
и откриване на Трето международно студентски биенале 
РИСУНКА София 2016 

26 септември 2016
Галерия „Академия“, ул. „Шипка“ 1

На 26 септември в 11:00 часа в Националната художествена академия ще бъде открита 120-та учебна година 2016/2017. 
Тържествено ще бъдат посрещнати първокурсниците, които ще получат студентските си книжки от деканите на двата факултета. 
В 18:00 часа същия ден в галерия „Академия“ се открива Третото международно студентско биенале „Рисунка“ София 2016. По време на откриването ще бъдат връчени наградите, определени от международното жури. 
[bookmark: _GoBack]Вечерта ще завърши с концерт, организиран от Студентския съвет на НХА. Участват групите „Нак Букту“, „Кус-кус“, Академичен хор към НХА и други.

Основана през 1896 г., НХА е подготвила поколения художници, дали облика на българската пластична култура. Тя е не само висше учебно заведение по изкуство, тя е и неделима част от духовността и културната идентичност на нацията.
С мъдростта и опита на годините Академията запазва традициите, но и непрекъснато обновява образователните процеси, отчитайки съвременните тенденции.

Международното студентско биенале, като част от стратегията на Академията в областта на рисунката, стимулира креативността не само в овладяването и развитието на учебната и свободната рисунка, но дава среща на различни теоретични подходи и практики в тази посока. Биеналето е място, на което се показват, сравняват и опознават постижения, възгледи и критерии, представени от бъдещите млади автори със своите културни и пластични натрупвания.

Тази година с експозиции, подбрани от самите учебни заведения съгласно регламента на биеналето, участват: Академия за изящни изкуства – Венеция, Италия; Държавна художествена академия – Тбилиси, Грузия; Тракийски университет, Факултет за изящни изкуства – Одрин, Турция; Унгарски университет за изящни изкуства – Будапеща, Унгария; Университет на Черна гора, Подгорица, Факултет за изящни изкуства и Националната художествена академия, София, България.

Независимо от различния характер на представените колекции от студентски работи, във всяка от тях ясно може да се види, че учебната рисунка е основа и предпоставка за развитието на бъдещата творческа рисунка.
Като цяло са показани и етапите на работа – от рисуването по натура, в което се овладява структура, пространство и материя – през последващото транспониране на формата и създаването на свободна артистична рисунка. Има примери и за превръщането на рисунката от цел в средство за реализация на творчески намерения и идеи.

„Изучаването на рисуване е продължителен и сложен процес.
Рисунката, като резултат от този процес, е ценна и необходима не само за студентите и преподавателите в художествените академии и училища, а и защото цялата визуална култура, независимо от средствата, които използва, в основата си е рисунка.“
Проф. Любомир Каралеев

Изложбата продължава до 20 октомври 2016

Международното студентско биенале „Рисунка“ София 2016 е финансирано в изпълнение на програмата за научна и художествено-творческа дейност на НХА за 2016 г.
Съфинансирано от Столична програма „Култура“ на Столична община за 2016 г. 
С подкрепата на СБХ, Кохинор, Метрореклама и HEINEKEN България.



За контакти: 
Диди Спасова, връзки с обществеността, Национална художествена академия
Моб: 0882515114, email: d.spasova@nha.bg, www.nha.bg

